Broj: 711-I-353-M-172-21/22-02-21

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Ivana Solde, člana uprave Hrvatske poštanske banke, dioničko društvo ( u daljnjem tekstu: HPB d.d.) , za davanjem mišljenja Povjerenstva,** na 154. sjednici održanoj dana 12. siječnja 2022.g. daje sljedeće

**MIŠLJENJE**

**Kako je HPB d.d. trgovačko društvo u kojem Republika Hrvatska ima većinski udio, Ivan Soldo, član uprave HPB d.d., kao obveznik iz članka 3. stavka 1. podstavka 39. ZSSI-a/21, obvezan je postupati sukladno odredbama istog Zakona.**

Obrazloženje

Zahtjev za očitovanjem Povjerenstva podnio je Ivan Soldo, član uprave Hrvatske Poštanske banke d.d. Zahtjev je u Povjerenstvu zaprimljen 30. prosinca 2022. godine pod poslovnim brojem 711-U-6278-M-172/21-01-2, povodom kojeg se vodi predmet broj M-172/21.

Člankom 3. stavkom 1. podstavkom 39. propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi kako je 25. prosinca 2021.g. na snagu stupio novi Zakon o sprječavanju sukoba interesa te da se dosadašnji Zakon primjenjivao na predsjednike i članove uprave trgovačkih društava koja su bila u većinskom „državnom vlasništvu", pri čemu je izraz „državno vlasništvo" svojevrsni kolokvijalizam koji je jasno upućivao na namjeru zakonodavca da se propisi tumače ekstenzivno.

Nadalje navodi da su se, analognim tumačenjem pojma „državne imovine" iz Zakona o upravljanju državnom imovinom, državnim vlasništvom u smislu ZSSI-a imale smatrati dionice i udjeli u trgovačkim društvima čiji su imatelji Republika Hrvatska, Hrvatski zavod za mirovinsko osiguranje te Državna agencija za osiguranje štednih uloga i sanaciju banaka (ako je dionice stekla u postupku sanacije i privatizacije banaka). Tako se, s obzirom na strukturu dioničara, i HPB d.d. imala smatrati društvom u „većinskom državnom vlasništvu".

Nastavno obveznik obrazlaže kako novi propis u rješavanje ovog pitanja uvodi prividno tek leksičku, a zapravo pravno krupnu intervenciju, pa pod doseg novog zakona potpadaju samo predsjednici i članove uprave trgovačkih društava u kojima većinski udio ima Republika Hrvatska (sama ili preko trgovačkog društva u svom većinskom vlasništvu), a da Republika Hrvatska koja je pravna osoba sa individualiziranom pravnom osobnošću, OIB: 52634238587, u strukturi vlasništva Hrvatske poštanske banke drži 44,90% dionica.

Zaključno obveznik navodi kako članak 3. stavak 1., podstavak 39. ZSSI-a, definira da su obveznici: predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, dok je iz strukture vlasništva HPB-a d.d. jasno da većinski udio nema Republika Hrvatska, niti većinski udio u banci ima bilo koje društvo u kojem većinski udio ima Republika Hrvatska.

Slijedom navedenog, prema shvaćanju obveznika, on kao član HPB-d.d. nije obveznik važećeg ZSSI-a te o navedenom traži mišljenje Povjerenstva.

Člankom 3. stavkom 1. podstavkom 39. propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona.

Uvidom u Sudski registar Trgovačkog suda u Zagrebu utvrđeno je da je Hrvatska poštanska banka dioničko društvo, sa sjedištem u Zagrebu, OIB: 87939104217 (skraćena tvrtka HPB d.d.) prema pravnom obliku dioničko društvo, dok je Ivan Soldo upisan kao jedan od članova Uprave.

Uvidom u podatke prvih deset računa s najvećom količinom vrijednosnih papira u trgovačkom društvu HPB d.d. koje vodi Središnje klirniško depozitarno društvo d.d., utvrđeno je da 44,90% dionica drži Ministarstvo prostornog uređenja, graditeljstva i državne imovine za Republiku Hrvatsku, 11,93% dionica drži HP d.d., 8,98% dionica drži Hrvatska agencija za osiguranje depozita, 8,76% dionica drži Ministarstvo prostornog uređenja, graditeljstva i državne imovine za Hrvatski zavod za mirovinsko osiguranje, 4,52% dionica drži ERSTE&STEIERMARKISCHE BANK d.d., 4,30% dionica drži OTP BANKA d.d., 2,88% dionica drži OTP BANKA d.d. 2,42% dionica drži PRIVREDNA BANKA ZAGREB d.d., te 1,95% dionica drži OTP BANKA d.d.

Državna agencija za osiguranje štednih uloga i sanaciju banaka osnovana je Zakonom o Državnoj agenciji za osiguranje štednih uloga i sanaciju banaka („Narodne novine“, br. 44/94.) kojim je u članku 1. stavku 1. bilo propisano da se tim zakonom osniva Državna agencija za osiguranje štednih uloga i sanaciju banaka (u daljnjem tekstu: Agencija), dok je u članku 2. stavku 1. Zakona navedeno da je osnivač Agencije država koja jamči za obveze Agencije.

Člankom 44. stavak 1. Zakona o sustavu osiguranja depozita propisano je kako danom stupanja na snagu toga Zakona Državna agencija za osiguranje štednih uloga i sanaciju banaka osnovana Zakonom o Državnoj agenciji za osiguranje štednih uloga i sanaciju banaka („Narodne novine“, br. 44/94., 79/98., 19/99., 35/00., 60/04., 12/12. i 15/13.), kao specijalizirana financijska institucija, nastavlja s radom pod novim nazivom Hrvatska agencija za osiguranje depozita.

Uvidom u povijesni izvadak iz sudskog registra Trgovačkog suda u Zagrebu utvrđeno je da je Hrvatska agencija za osiguranje depozita prvotno bila upisana pod nazivom Državna agencija za osiguranje štednih uloga i sanaciju banaka te se stoga radi o istoj pravnoj osobi.

Člankom 3. stavkom 1. podstavkom 1. Zakona o upravljanju državnom imovinom („Narodne novine“ broj 52/18.) propisano je da pojam državna imovina podrazumijeva dionicei udjele u trgovačkim društvima čiji je imatelj Repub­lika Hrvatska, Hrvatski zavod za mirovinsko osiguranje te Državna agencija za osiguranje štednih uloga i sanaciju banaka, ako ih je stekla u postupku sanacije i privatizacije banaka.

Povjerenstvo tumači da sedržavnom imovinom u smislu odredbi Zakona o upravljanju državnom imovinom smatraju, između ostaloga, i dionice čiji je imatelj Republika Hrvatska, Hrvatski zavod za mirovinsko osiguranje te Hrvatska agencija za osiguranje depozita (ranije Državna agencija za osiguranje štednih uloga i sanaciju banaka), ako ih je stekla u postupku sanacije i privatizacije, slijedom čega se dionice Hrvatskog zavoda za mirovinsko osiguranje formalnopravno imaju smatrati dionicama Republike Hrvatske kao i dionice Hrvatske agencije za osiguranje depozita, ako su stečene u postupku sanacije i privatizacije.

Razmatrajući ukupni udio dionica Republike Hrvatske u trgovačkom društvu HPB d.d., čiji imatelji su Ministarstvo prostornog uređenja, graditeljstva i državne imovine za Republiku Hrvatska, Hrvatska agencija za osiguranje depozita te Ministarstvo prostornog uređenja, graditeljstva i državne imovine za Hrvatski zavod za mirovinsko osiguranje, Povjerenstvo je utvrdilo da udio Republike Hrvatske u temeljnom kapitalu trgovačkog društva HPB d.d. iznosi 53,66% (44,90% dionica koje drži Ministarstvo prostornog uređenja, graditeljstva i državne imovine za Republiku Hrvatsku i 8,76% dionica koje drži Ministarstvo prostornog uređenja, graditeljstva i državne imovine za Hrvatski zavod za mirovinsko osiguranje), odnosno 62,64% pod uvjetom da je 8,98% dionica Hrvatske agencije za osiguranje depozita stečeno u postupku sanacije i privatizacije banaka.

Slijedom navedenog, Povjerenstvo je utvrdilo da je HPB d.d. trgovačko društvo u kojem Republika Hrvatska ima većinski udio, stoga je sukladno odredbi članka 3. stavka 1. podstavka 39. ZSSI-a/21, Ivan Soldo član Uprave HPB d.d. obveznik ZSSI-a/21 te je povodom obnašanja navedene dužnosti obvezan postupati sukladno odredbama istog Zakona.

U odnosu na namjeru zakonodavca koju obveznik u zahtjevu navodi, Povjerenstvo napominje kako je intencija novog Zakona o sprječavanja sukoba interesa između ostalog bila i proširenje kruga obveznika Zakona. Predlagatelj je u obrazloženju nacrta Zakona istaknuo kako se novim Zakonom znatno proširuje krug adresata, odnosno obveznika te se time i znatno proširuje nadležnost Povjerenstva. Time se u pravni okvir Republike Hrvatske uvode antikorupcijski standardi izraženi i u brojnim međunarodnim dokumentima kao što su Izvješće Europske komisije o vladavini prava za 2020.g., Komunikacija Komisije Europskom parlamentu i Vijeću o provjeri potpune primjene schengenske pravne stečevine u Hrvatskoj, OECD-ov Pregled investicijskih politika za Republiku Hrvatsku (2019) itd. U odnosu na članove uprava trgovačkih društava, uz postojeće obveznike zakona krug se proširio i na tvrtke kćeri društva u kojima Republika Hrvatska ima većinski udio te na društva u kojima većinski udio imaju jedinice lokalne odnosno područne (regionalne) samouprave te njihove tvrtke kćeri. Proširivanjem dosega primjene Zakona na navedene kategorije obveznika konkretiziraju se napori na jačanju antikorupcijskih standarada u trgovačkim društvima u većinskom vlasništvu Republike Hrvatske i njihovim društvima kćeri te u trgovačkim društvima u većinskom vlasništvu jedinica LPRS i njihova društvima kćeri. Stoga intencija zakonodavca nije bila isključenje iz primjene novog Zakona članova uprava trgovačkih društava koji su sukladno ranijem Zakonu bili obveznici (dužnosnici), već upravo proširenje kruga obveznika i u tom dijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Ivan Soldo, elektroničkom dostavom
2. Objava na internetskoj stranici Povjerenstva
3. Pismohrana